Pasiūlymas TARYBOS SPRENDIMAS kuriuo sustabdomas įsipareigojimų lėšų iš Sanglaudos fondo teikimas Vengrijai /* COM/2012/075 final - 2012/0034 (NLE) */





AIŠKINAMASIS MEMORANDUMAS 1. Sanglaudos fondo makrofiskalinių sąlygų taikymas Sanglaudos fondas įsteigtas siekiant užtikrinti į ekonomikos augimą orientuotas investicijas vykdant transporto infrastruktūros ir aplinkos projektus, būtinas realiajai konvergencijai, tuo pačiu metu valstybėms narėms taikant biudžeto konsolidavimą pagal programas, kuriomis tenkinamos ekonominės konvergencijos sąlygos, nustatytos Mastrichto kriterijais. Sanglaudos fondo paramai gauti taikomos su fiskaline drausme susijusios sąlygos: visų pirma reikia vengti perviršinio valdžios sektoriaus deficito pagal Sutarties dėl Europos Sąjungos veikimo (toliau – SESV) 126 straipsnį. Šiomis nuostatomis siekiama paskatinti nacionalines vyriausybes taikyti skaidrią fiskalinę politiką ir nustatyti tinkamas makroekonomines sąlygas, kurios būtinos veiksmingam Sanglaudos fondo lėšų naudojimui užtikrinti. 2006 m. liepos 11 d. Tarybos reglamento (EB) Nr. 1084/2006 4 straipsnyje, kuriuo nustatytos Sanglaudos fondo paramos teikimo sąlygos, išdėstyta, kad Taryba, remdamasi Komisijos pasiūlymu, gali nuspręsti iš dalies arba visiškai sustabdyti Fondo įsipareigojimų asignavimus atitinkamoms valstybėms narėms, jei: i) toje valstybėje narėje taikoma perviršinio deficito procedūra (toliau – PDP) ir ii) valstybė narė nesiėmė veiksmingų priemonių, kad atsižvelgtų į Tarybos rekomendacijas pagal SESV 126 straipsnio 7 dalį[1] ir panaikintų deficitą iki nustatyto termino. Todėl lemiama įsipareigojimų asignavimų sustabdymo riba yra Tarybos sprendimas, priimtas pagal SESV 126 straipsnio 8 dalį[2]. Kadangi sustabdymas susijęs tik su įsipareigojimų asignavimais, jis netaikomas įgyvendinamiems projektams, jei mokėjimai atliekami pagal kumuliacinius ankstesnius įsipareigojimus, kurie toliau taikomi Reglamento (EB) Nr. 1083/2006 93 straipsnyje nurodytu laikotarpiu. Šiuo laikotarpiu valstybė narė gali įgyvendinti perviršinio deficito panaikinimo priemones nedarydama poveikio mokėjimams iš Sanglaudos fondo, susijusiems su ankstesniais įsipareigojimais. Sprendimas sustabdyti įsipareigojimus gali turėti poveikį susijusios valstybės narės investavimo veiklai. 2. Sanglaudos fondo įsipareigojimų sustabdymą lemiančios sąlygos 2.1. Perviršinio deficito susidarymas 2009 m. liepos 7 d. Tarybos rekomendacija pagal SESV 126 straipsnio 7 dalį panaikinti perviršinį deficitą 2009 m. liepos 7 d. Taryba paragino Vengrijos valdžios institucijas panaikinti perviršinį deficitą ne vėliau kaip iki 2011 m. Konkrečiai, Vengrijai rekomenduota apriboti fiskalinės būklės blogėjimą 2009 m., užtikrinant griežtą priimtų ir paskelbtų korekcinių priemonių įgyvendinimą siekiant 3,9 proc. BVP tikslo. Be to, rekomenduota nuo 2010 m. griežtai įgyvendinti būtinas konsolidavimo priemones, kad struktūrinis deficitas toliau mažėtų, o nominalus deficitas vėl imtų mažėti, vis dažniau pasitelkiant struktūrines priemones, kad būtų galima užtikrinti ilgalaikį valstybės finansų būklės pagerėjimą. Taryba taip pat rekomendavo nustatyti ir laiku priimti konsolidavimo priemones, būtinas, kad iki 2011 m. būtų galima panaikinti perviršinį deficitą, o 2010–2011 m. užtikrinti bent 0,5 proc. BVP bendras fiskalines pastangas. Vengrijos valdžios institucijos taip pat paprašytos užtikrinti, kad bendrasis valdžios sektoriaus skolos santykis imtų patikimai mažėti. 2.2. Nepakankami veiksmai, kurių imtasi atsižvelgiant į 2009 m. liepos 7 d. Tarybos rekomendaciją panaikinti perviršinį deficitą 2012 m. sausio 24 d. Taryba priėmė tokią išvadą: nors 2011 m. Vengrija oficialiai neviršija 3 proc. BVP pamatinės vertės, taip yra ne dėl to, kad deficitas struktūriškai ir tvariai mažinamas. 2011 m. biudžeto perteklius buvo susijęs su reikšmingomis, didesnėmis kaip 10 proc. BVP vienkartinėmis pajamomis, o po jo sekė bendras 2¾ proc. BVP dydžio struktūrinis pablogėjimas 2010 m. ir 2011 m., palyginti su rekomenduotu bendru 0,5 proc. BVP fiskaliniu pagerėjimu. Be to, nors valdžios institucijos ketina 2012 m. įgyvendinti esmines struktūrines priemones, kad sumažintų struktūrinį deficitą iki 2,6 proc. BVP, 3 proc. BVP pamatinė vertė vėlgi būtų neviršijama vien tik dėl vienkartinių beveik 1 proc. BVP priemonių. Galiausiai numatoma, kad 2013 m. deficitas (3¼ proc. BVP) vėl viršys SESV numatytą pamatinę vertę, net atsižvelgus į papildomas priemones, apie kurias paskelbta po Komisijos tarnybų 2011 m. rudens prognozės paskelbimo. Didesnis deficitas 2013 m. daugiausia susijęs su tuo, kad pagal planą dingsta laikinosios vienkartinės pajamos, be to, ne visos planuojamos struktūrinės reformos pakankamai išsamiai apibrėžtos. Apskritai Taryba padarė išvadą, kad Vengrijos valdžios institucijos nepakankamai atsižvelgė į 2009 m. liepos 7 d. Tarybos rekomendaciją pagal SESV 126 straipsnio 7 dalį. 3. Siūlomas įsipareigojimų iš Sanglaudos fondo sustabdymas Komisija, atsižvelgdama į: i) Vengrijos perviršinį deficitą ir ii) Tarybos sprendimą pagal SESV 126 straipsnio 8 dalį, kuriame nurodyta, kad nebuvo imtasi veiksmingų priemonių sumažinti perviršinį deficitą, kaip nustatyta 2009 m. liepos 7 d. Tarybos rekomendacijoje, laikosi nuomonės, kad reikia nedelsiant parengti sistemą, kuria būtų remiama vyriausybės politika, skirta greitai grįžti prie tvirto biudžeto. Todėl Komisija siūlo sustabdyti Vengrijai skirtą Sanglaudos fondo įsipareigojimų asignavimų dalį. Sustabdymas įsigalios nuo 2013 m. sausio 1 d. 4. Sustabdymo panaikinimas ir sustabdytų įsipareigojimų pakartotinis įtraukimas į biudžetą Atsižvelgdama į 2012 m. sausio 24 d. Tarybos sprendimą pagal SESV 126 straipsnio 8 dalį, Komisija rekomenduos Tarybai priimti naują rekomendaciją pagal 126 straipsnio 7 dalį dėl perviršinio deficito panaikinimo. Šioje rekomendacijoje Taryba nurodys, kokių konkrečių veiksmų turi imtis Vengrija. Ne vėliau nei per šešis mėnesius po Tarybos rekomendacijos priėmimo Vengrija praneš apie veiksmus, kurių ji ėmėsi, ir pagal tai Komisija įvertins, ar Vengrijos taikytos priemonės yra veiksmingos perviršiniam deficitui panaikinti. Jei šis vertinimas yra teigiamas, Komisija šiuo klausimu pateikia pranešimą Tarybai, atsižvelgdama į tai, kad nebereikia imtis tolesnių veiksmų pagal perviršinio deficito procedūrą. Tuo remdamasi Taryba nedelsdama ir atsižvelgdama į Komisijos pasiūlymą priima sprendimą panaikinti sustabdymą. Atitinkamai perviršinio deficito procedūra bus laikoma sustabdyta. Šiuo laikotarpiu Komisija toliau stebės priemonių įgyvendinimą, kaip numatyta pagal PDP. Jei bet kuriuo metu, prieš panaikinimą pagal SESV 126 straipsnio 12 dalį, nustatoma, kad taikomos priemonės yra netinkamos, Taryba, atsižvelgdama į Komisijos rekomendaciją, priima naują sprendimą pagal 126 straipsnio 8 dalį. Ji gali, atsižvelgdama į Komisijos pasiūlymą, priimti atnaujintą sprendimą sustabdyti Sanglaudos fondo įsipareigojimus. Tačiau, jei praėjus šešiems mėnesiams po rekomendacijos pagal 126 straipsnio 7 dalį, Taryba nusprendžia, kad nesiimta jokių veiksmingų priemonių, pradinis sustabdymo sprendimas tebegaliotų. Be to, atsižvelgiant į sprendimą, priimtą pagal 126 straipsnio 8 dalį, gali būti sustabdomi papildomi Sanglaudos fondo įsipareigojimai. Panaikindama sustabdymą Taryba, remdamasi Komisijos pasiūlymu, taip pat nusprendžia sustabdytus įsipareigojimus pakartotinai įtraukti į biudžetą laikantis 2006 m. gegužės 17 d. Europos Parlamento, Tarybos ir Komisijos tarpinstituciniame susitarime dėl biudžetinės drausmės ir patikimo finansų valdymo[3] nustatytos tvarkos, kuri taikoma iki 2013 m. Jei sprendimas panaikinti sustabdymą priimamas po 2013 m. gruodžio 31 d., sustabdytų įsipareigojimų pakartotiniam įtraukimui į biudžetą taikomos Tarybos reglamento (ES) Nr. [...], kuriuo nustatoma 2014–2020 m. daugiametė finansinė programa[4], nuostatos. 2012/0034 (NLE) Pasiūlymas TARYBOS SPRENDIMAS kuriuo sustabdomas įsipareigojimų lėšų iš Sanglaudos fondo teikimas Vengrijai EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2006 m. liepos 11 d. Tarybos reglamentą (EB) Nr. 1084/2006, įsteigiantį Sanglaudos fondą ir panaikinantį Reglamentą (EB) Nr. 1164/94[5], ypač į jo 4 straipsnio 1 dalį, atsižvelgdama į Europos Komisijos pasiūlymą, kadangi: (1) Sutarties dėl Europos Sąjungos veikimo (SESV) 174 straipsnyje Sąjunga raginama plėtoti ir vykdyti veiklą, padedančią stiprinti jos ekonominę, socialinę ir teritorinę sanglaudą, kad skatintų visokeriopą darnią plėtrą; (2) pagal SESV 175 straipsnį valstybės narės turi vykdyti ir koordinuoti ekonominę politiką taip, kad būtų siekiama 174 straipsnyje išdėstytų tikslų. Nustatant bei įgyvendinant Sąjungos politikos kryptis ir veiksmus bei plėtojant vidaus rinką taip pat turi būti atsižvelgiama į 174 straipsnyje išdėstytus tikslus ir prisidedama prie jų siekimo; (3) pagal SESV 121 straipsnį Taryba raginama atidžiai stebėti valstybių narių ir Sąjungos ekonominius pokyčius, kad užtikrintų glaudesnį ekonominės politikos koordinavimą ir tvarią valstybių narių ekonominės veiklos rezultatų konvergenciją bei ekonominės politikos atitiktį Sąjungos ekonominės politikos bendroms gairėms; (4) pagal SESV 126 straipsnį valstybės narės privalo vengti perviršinio valdžios sektoriaus deficito; (5) pagal SESV 177 straipsnį Europos Parlamentas ir Taryba nustato Sanglaudos fondo uždavinius, prioritetinius tikslus ir sandarą; Sanglaudos fondo lėšomis remiami aplinkos apsaugos ir transeuropinių tinklų projektai transporto infrastruktūros srityje; (6) Protokole Nr. 28 dėl ekonominės, socialinės ir teritorinės sanglaudos valstybės narės susitarė, kad iš Sanglaudos fondo bus finansuojami Sąjungos finansiniai įnašai į aplinkos ir transeuropinių tinklų projektus valstybėse narėse, kurių BNP vienam gyventojui yra mažiau nei 90 proc. Sąjungos vidurkio ir kurios turi SESV 126 straipsnyje nustatytoms ekonominės konvergencijos sąlygoms tenkinti skirtą programą; (7) Reglamento (EB) Nr. 1084/2006 4 straipsnyje išdėstytos Sanglaudos fondo paramos sąlygos ir nurodyta, kad fondo paramą gaunanti valstybė narė turi vengti perviršinio valdžios sektoriaus biudžeto deficito, kaip nurodyta SESV 126 straipsnyje[6]; (8) 2004 m. liepos 5 d. Taryba pagal 104 straipsnio 6 dalį nusprendė, kad Vengrijoje susidarė perviršinis deficitas ir tą dieną paskelbė pirmą rekomendaciją pagal 104 straipsnio 7 dalį. Pagal Sutarties 126 straipsnio 7 dalį 2009 m. liepos 7 d. Taryba priėmė paskutinę Vengrijai skirtą rekomendaciją, kurioje raginama perviršinį valdžios sektoriaus deficitą panaikinti ne vėliau kaip 2011 m. Konkrečiai, Vengrijai rekomenduota apriboti fiskalinės būklės blogėjimą 2009 m., užtikrinant griežtą priimtų ir paskelbtų korekcinių priemonių įgyvendinimą siekiant 3,9 proc. BVP tikslo. Be to, Vengrijai rekomenduota nuo 2010 m. griežtai įgyvendinti būtinas konsolidavimo priemones, kad struktūrinis deficitas toliau mažėtų, o nominalus deficitas vėl imtų mažėti, vis dažniau pasitelkiant struktūrines priemones, kad būtų galima užtikrinti ilgalaikį valstybės finansų būklės pagerėjimą. Vengrijai taip pat nurodyta pateikti ir priimti konsolidavimo priemones, kad iki 2011 m. būtų galima panaikinti perviršinį deficitą, o 2010–2011 m. užtikrinti bent 0,5 proc. BVP bendras fiskalines pastangas. Galiausiai, bendrosios valdžios sektoriaus skolos santykis turėtų būti patikimai mažinamas; (9) pagal SESV 126 straipsnio 8 dalį 2012 m. sausio 24 d. Taryba priėmė sprendimą, kuriame nustatyta, jog Vengrija nesiėmė veiksmingų priemonių, kad atsižvelgtų į 2009 m. liepos 7 d. Tarybos rekomendaciją. Sprendime teigiama, kad nors Vengrija 2011 m. oficialiai neviršijo 3 proc. BVP pamatinės vertės, taip yra ne dėl to, kad deficitas struktūriškai ir tvariai mažinamas. 2011 m. biudžeto perteklius grindžiamas reikšmingomis, didesnėmis kaip 10 proc. BVP vienkartinėmis pajamomis ir su juo susijęs bendras 2,75 proc. BVP dydžio 2010 ir 2011 m. struktūrinis pablogėjimas, kai rekomenduotas bendras 0,5 proc. BVP fiskalinis pagerėjimas. Be to, nors valdžios institucijos ketina 2012 m. įgyvendinti esmines struktūrines priemones, kad sumažintų struktūrinį deficitą iki 2,6 proc. BVP, 3 proc. BVP pamatinė vertė vėlgi būtų neviršijama vien tik dėl vienkartinių beveik 1 proc. BVP priemonių. Galiausiai numatoma, kad 2013 m. deficitas (3,25 proc. BVP) vėl viršys SESV numatytą pamatinę vertę, net atsižvelgus į papildomas priemones, apie kurias paskelbta po Komisijos tarnybų 2011 m. rudens prognozės paskelbimo. Didesnis deficitas 2013 m. daugiausia susijęs su tuo, kad pagal planą dingsta laikinosios vienkartinės pajamos, be to, ne visos planuojamos struktūrinės reformos pakankamai išsamiai apibrėžtos. Apskritai Taryba padarė išvadą, kad Vengrijos valdžios institucijos nepakankamai atsižvelgė į 2009 m. liepos 7 d. Tarybos rekomendaciją pagal SESV 126 straipsnio 7 dalį; (10) todėl Vengrijos atveju Reglamento (EB) Nr. 1084/2006 4 straipsnio 1 dalyje išdėstytos dvi sąlygos buvo patenkintos. Taigi Taryba, Komisijos siūlymu, gali iš dalies arba visiškai sustabdyti įsipareigojimus iš Sanglaudos fondo nuo 2013 m. sausio 1 d. Sprendimu dėl sustabdomų Sanglaudos fondo įsipareigojimų sumos turėtų būti užtikrinta, kad sustabdymas yra veiksmingas ir proporcingas, tuo pačiu atsižvelgiant į dabartinę bendrą Europos Sąjungos ekonominę padėtį ir santykinę Sanglaudos fondo svarbą susijusios valstybės narės ekonomikai. Todėl Reglamento (EB) Nr. 1084/2006 4 straipsnio 1 dalies pirmojo taikymo susijusiai valstybei narei atveju yra tinkama nustatyti Sanglaudos fondo lėšų 50 proc. sumą 2013 m. neviršijant 0,5 proc. Komisijos tarnybų numatomo susijusios valstybės narės nominalaus BVP ribos; (11) transporto ir aplinkos projektų įgyvendinimui arba sustabdymo metu jau atliktiems įsipareigojimams nebus daromas poveikis, jei bus skubiai imtasi reikiamų korekcinių priemonių. Įsipareigojimų asignavimai sustabdomi nuo kitų metų, todėl vykdomų projektų įgyvendinimui nebus daromas poveikis ilgesniu laikotarpiu, suteikiant institucijoms pakankamai laiko priimti priemones, kuriomis būtų atkurtos makroekonominės ir fiskalinės sąlygos, atitinkančios tvarų ekonomikos augimą ir užimtumą, PRIĖMĖ ŠĮ SPRENDIMĄ: 1 straipsnis Nuo 2013 m. sausio 1 d. sustabdoma 495 184 000 EUR (galiojančiomis kainomis) Sanglaudos fondo įsipareigojimų asignavimų Vengrijai. 2 straipsnis Šis sprendimas skirtas Vengrijai. Priimta Briuselyje, Tarybos vardu Pirmininkas [1] Pakeičianti Sutarties 104 straipsnio 7 dalį, nurodytą Reglamento (EB) Nr. 1084/2006 4 straipsnyje. [2] Pakeičianti Sutarties 104 straipsnio 8 dalį, nurodytą Reglamento (EB) Nr. 1084/2006 4 straipsnyje. [3] OL C 139, 2006 6 14, p. 1 (20 punktas). [4] Komisijos pasiūlymas COM(2011) 398 galutinis, 2011 6 29 (8 straipsnis). [5] OL L 210, 2006 7 31, p. 79. [6] Pakeičiantis Sutarties 104 straipsnį, kaip nurodyta Reglamento (EB) Nr. 1084/2006 4 straipsnyje.